মংলাজোড়ি। এই গ্রামের গল্পটাও বেশ মজার। এলাকার মানুষের মুখে মুখেই ফেরে গল্পটা। বলা হয় এখন যেমন পাখি মানুষে দোস্তি সেদিন সেরকম ছিল না। গরিব গ্রামের গরিব মানুষ এইসব বিদেশী পাখিদের দেখলেই ধরে ফেলত। স্থানীয় বাজারে চড়া দামে বেঁচে দিত। এভাবেই দীর্ঘদিন ধরেই চলছিল পাখি নির্যাতন। এতে কারও কারও লাভ হত ঠিকই কিন্তু আদতে বন্ধ হয়ে যাচ্ছিল পাখিদের আনাগোনা। আর পাখি শিকারের রমরমাও কমছিল। কারণ বাজার ছিল ঠিকই কিন্তু ক্রেতারা আর চড়া দাম দিতে রাজি হচ্ছিল না। ফলে গ্রামের মানুষের পাখির শিকারের ওপর ভরসা করে যে রুটি রুজি চলত তাও বন্ধ হওয়ার উপক্রম হয়েছিল। এরকম সময়ে পাখিদের সাথে দোস্তির প্রস্তাব নিয়ে আসেন স্থানীয় কিছু শিক্ষিত যুবক। নন্দ কিশোর ভুজবল আর পূর্ণ বেহেরার নেতৃত্বে গ্রামের মানুষ খুঁজে পায় অন্য একটা সুরাহা। প্রেমের সেই পথ ভালো লেগে যায় মংলাজোড়ির। তাঁরা ঠিক করে যে সরকারের সাথে কথা বলে তাঁদের সাহায্য নিয়ে এইসব পাখিদের সংরক্ষণ করা হবে। এখানেই একটা পর্যটন কেন্দ্র গড়ে তোলা হবে। যেখানে পাখিরা আসবে আদিগন্ত পেরিয়ে। পাখি প্রেমী মানুষও আসবে চারদিক থেকে। এভাবেই মংলাজোড়িতে গড়ে উঠবে পর্যটন। খালবিল ঘেরা এই ছোট্টগ্রামে গোটা দুনিয়ার পাখি আসে আজ। আর আসে গোটা দেশের মানুষ। আর তাদের আপ্যায়ন করেই দিব্যি চলে যাচ্ছে মংলাজোড়ির।